Czysty konspekt lekcji

Centrum Edukacji Obywatelskiej


План-канспект урока беларускай літаратуры ў 9 класе па тэме: “Янка Купала. “Раскіданае гняздо”. Пошукі маладым пакаленнем шляхоў вызвалення Бацькаўшчыны”.

Падрыхтаваў: настаўнік беларускай мовы і літаратуры 1 катэгорыі ДУА “Магілёўская гарадская гімназія №1” Каласоўскі Ю.У.

	Урок: беларуская літаратура
	Дата: 28.02.2013 г.
	Kлас: 9


	Tэма: “Янка Купала. “Раскіданае гняздо”. Пошукі маладым пакаленнем шляхоў вызвалення Бацькаўшчыны”.


	Сувязь з папярэднімі ведамі: вучні завяршаюць вывучэнне драмы “Раскіданае гняздо”, на аснове ўжо вядомых ім сюжэту, гістарычнага кантэксту напісання драмы разважаюць пра тэму пошукаў маладым пакаленнем шляхоў вызвалення Бацькаўшчыны, пра актуальнасць і надзённасць п’есы.


	Мэты ўрока:
1. паглыбіць разуменне вучнямі ідэйна-эстэтычнага зместу драмы, выпрацаваць навык бачання рэальнага і філасофскага плана твора;
2. асэнсаваць адзінства канкрэтна-гістарычнага і агульначалавечнага ў п'есе, выхоўваць любоў і павагу да творчай спадчыны класіка.
Мэты ўрока мовай вучняў:
1. Мы навучымся аналізаваць твор і вызначаць яго ідэю;

2. На аснове ідэі твора мы навучымся вызначаць актуальнасць п’есы, яе надзённасць і каштоўнасць для нас, сённяшніх беларусаў.



	НаШтоБуЗУ (на што буду звяртаць увагу):

1. Наколькі добра вучні разумеюць гістарычны кантэкст напісання драмы “Раскіданае гняздо”;
2. Наколькі глыбока вучні разумеюць праблему выбару прадстаўнікамі маладога пакалення шляхоў вызвалення Бацькаўшчыны;

3. У чым вучні бачаць актуальнасць п’есы “Раскіданае гняздо”?

	Ключавыя пытанні да вучняў:

1. Якімі падзеямі вызначаюцца два першыя дзесяцігодзі ХХ ст. для Беларусі?
2. Якія якасці чалавечага характару Вы можаце суаднесці з прадстаўнікамі маладога пакалення ў п’есе?

3. Куды прывядзе шлях пошукаў вызвалення Бацькаўшчыны аднаго з герояў,  дапусцім, праз 15 гадоў, калі Беларусь ужо абвесціць незалежнасць?

4. Чым, на вашую думку, абумоўлена актуальнасць твора?
5. Што з сённяшняга ўрока Вы возьмеце з сабой у дарогу да будучыні?

	Ход урока (метады і заданні):

1. ВЫЗНАЧЭННЕ МЭТАЎ ЎРОКА
Cёння мы працягваем вывучаць п’есу Янкі Купалы “Раскіданае гняздо”, але гэтым разам я прапаную Вам урок-роздум па тэме “Пошукі маладым пакаленнем шляхоў вызвалення Бацькаўшчыны”. Я падрыхтаваў лісты з заданнямі і пытаннямі па тэме ўрока, якія Вы будзеце паступова запаўняць сваімі адказамі на працягу ўрока. Падпішыце лісты і запішыце тэму ўрока. Паколькі ў нас сёння ўрок-роздум, давайце пачнём з такога пытання:
Якія мэты ўрока Вы паставіце перад сабой, прааналізаваўшчы тэму?
Прыкладны адказ: а) прааналізаваць твор, вызначыць яго ідэю; б) вызначыць актуальнасць п’есы, яе надзённасць і каштоўнасць.
Каментар настаўніка: Цяпер нам неабходна прайсці шлях да яе дасягнення. Напэўна, ён не будзе лёгкім і простым для вас, але памятайце, што:

Дарог у свеце вельмі многа,

А ты між іх сваю знайдзі.

Няхай нялёгкая дарога,

А ты ідзі,

А ты ідзі!.. (Пятрусь Броўка) Словы запісаны на дошцы.
Дарэчы, які лацінскі афарызм сугучны гэтым словам?
(Per aspera ad astra/Скрозь церні да зорак)
2. ПАГЛЫБЛЕННЕ Ў ГІСТАРЫЧНЫ КАНТЭКСТ:
Каб пачаць наш шлях да мэты, яшчэ раз прапаную Вам прачытаць тэму ўрока. Адны з ключавых слоў тут – вызваленне Бацькаўшчыны. Чаму? Каб лепш зразумець сэнс твора, неабходна ведаць гістарычны кантэкст яго стварэння.
Ключавое пытанне №1: Чым адметны пачатак 20 ст. у гісторыі Беларусі? Вучні адказваюць на пытанне вусна і выконваюць тэст па гісторыі “нашаніўскага перыяду”. (В, г, а, б, д). Якімі падзеямі адметная гісторыя Магілёва пачатку ХХ стагоддзя? (Тут знаходзілася Стаўка Вярхоўнага галоўнакамандуючага, праз Магілёў у 1918 г. праходлзіла мяжа паміж Савецкай Расіяй і Германіяй).
3. ЗНАЁМСТВА З ПРАДСТАЎНІКАМІ МАЛАДОГА ПАКАЛЕННЯ Ў ДРАМЕ “РАСКІДАНАЕ ГНЯЗДО”:
Як бачым, Беларусь тады сапраўды знаходзілася на ростанях, на лёсавызначальным этапе свайго існавання. Яшчэ раз паглядзім на тэму ўрока. Чаму пошукі шляхоў вызвалення Бацькаўшчыны ажыццяўляе менавіта маладое пакаленне? Назавіце прадстаўнікоў маладога пакалення ў п’есе, апішыце іх.
Ключавое пытанне №2: Якія якасці чалавечага характару Вы можаце суаднесці з прадстаўнікамі маладога пакалення ў п’есе (назавіце 2-3 якасці, напрыклад, дабрыня, пяшчота і інш.)?
4. ПРАЦА Ў ГРУПАХ: ПОШУКІ ШЛЯХОЎ ВЫЗВАЛЕННЯ БАЦЬКАЎШЧЫНЫ ПРАДСТАЎНІКАМІ МАЛАДОГА ПАКАЛЕННЯ:
Дзякуй за працу, якія яшчэ словы з тэмы ўрока мы не прааналізавалі? Так, пошукі шляхоў. Успомніце, чым скончылася драма. Чаму Данілка не пайшоў разам з Сымонам, як Зоська?

Ключавое пытанне №3: Куды прывядзе шлях пошукаў вызвалення Бацькаўшчыны аднаго з герояў,  дапусцім, праз 15 гадоў, калі Беларусь ужо абвесціць незалежнасць?
Вучні падзяляюцца на тры групы, які працуюць над пошукамі шляхоў вызвалення Бацькаўшчыны героямі.

5. ПРЭЗЕНТАЦЫЯ ЗРОБЛЕНАГА ВУЧНЯМІ І ПАДСУМАВАННЕ:
Адказы прадстаўнікоў груп, каментары і ўдакладненні настаўніка. Усе вучні павінны запісаць найбольш істотнае, на іх думку, пра кожнага з герояў.
Зробім выснову: чаму Купала паказвае на некалькі шляхоў пошукаў будучыні? Чаму навучылі яны Вас? (Прыкладны адказ: “Галоўнае – жыць з любоўю да Бацькаўшчыны, клопатам про яе”; ілюстрацыя - верш “Жыццё даецца…”: Жыццё даецца, каб жыццё тварыць.

Не марнаваць, не нішчыць, не бурыць, —

Тварыць! (Анатоль Вярцінскі). Словы запісаны на дошцы.

6. РАСПОВЕД ПРА ІНСЦЭНІРОЎКІ П’ЕСЫ, РАЗВАЖАННЕ НАД АКТУАЛЬНАСЦЮ ДРАМЫ СЁННЯ.
Я. Купала пісаў: «Я памру, але «Раскіданае гняздо» зойме яшчэ на сцэне свае пачэснае месца і загаворыць на поўны голас. Я ўклаў у гэтую п'есу лепшае, што было ў маёй паэзіі і прозе». Ці спраўдзіліся надзеі класіка? Безумоўна. Давайце завочна сходзім у тэатр. Мы паглядзім фотаздымкі з сучасных інсцэніровак твора. (Дэмантрацыя фотаздымкаў на інтэрактыўнай дошцы). І хаця нішто не можа замяніць “жывога” прагляду п’есы, вы пераканаліся, што гэты твор жыве і сёння.

Ключавое пытанне №4: Чым, на вашую думку, абумоўлена актуальнасць твора?
Каб падказаць вам адказ, паглядзіце відэазапіс песні “Малітва” на словы Купалы ў выкананні ансамбля “Песняры”. Чаму я прапанаваў Вам гэтую песню? (Сугучнасць ідэі верша і драмы). Дарэчным да несмяротных слоў пра адданасць радзіме Купалы будзе лацінскі афарызм. Які?
(Vita brevis, patria longa / Жыццё кароткае, радзіма вечная).
7. Падвядзенне вынікаў ўрока, рэфлексія, дамашняе заданне
Ці лёгка сучаснаму прадстаўніку маладога пакалення не збочыць з дарогі служэння Радзіме? Звернемся да эпіграфа:

Няхай цябе віхор збівае,

Няхай трывожна даль гудзіць,

Няхай сцяжынку замятае,

А ты ідзі,

А ты ідзі!.. (Пятрусь Броўка)

Цяпер трэба падводзіць вынік нашай працы. Звяртаецца ўвага на мэты. Каб я пераканаўся ў тым, што мэты ўрока дасягнуты, адкажыце самастойна на апошняе пытанне.
Ключавое пытанне №5: Што з сённяшняга ўрока Вы возьмеце з сабой у дарогу да будучыні?

	Нататкі і дадатковыя практыкаванні:
У пачатку ўрока вучні атрымліваць падрыхтаваныя лісты з пытаннямі і заданнямі, з якімі яны працуюць на працягу ўсяго ўрока. Пасля ўрока вучні здаюць работы настаўніку.

№

Пытанне

Адказ

1

Якія мэты ўрока Вы паставіце перад сабой, прааналізаваўшчы тэму?

2

Суаднясіце гістарычныя даты і падзеі:

1906 –

1914 –

1917 –

1918 –

1921 –

Падзеі:

а) Лютаўская і Кастрычніцкая рэвалюцыі ў Расійскай імперыі;

б) абвяшчэнне Беларускай народнай рэспублікі, падпісанне Брэсцкага міру;

в) заснаванне газеты “Наша ніва”;

г) пачатак І Сусветнай вайны;

д) падпісанне Рыжскай мірнай дамовы, паводле якой Заходняя Беларусь адышла да Польшчы.

3

Якія якасці чалавечага характару Вы можаце суаднесці з прадстаўнікамі маладога пакалення ў п’есе (назавіце 2-3 якасці, напрыклад, дабрыня, пяшчота і інш.)?

Сымон – 

Зоська – 

Данілка – 

4

Куды прывядзе шлях пошукаў вызвалення Бацькаўшчыны Сымона, Зоську, Данілку, дапусцім, праз 15 гадоў, калі Беларусь, як мы ведаем, ужо стане незалежнай?

Сымон – 

Зоська – 

Данілка – 

5

Чым, на вашую думку, абумоўлена актуальнасць твора?

6

Што з сённяшняга ўрока (якія веды, думкі, пачуцці) Вы возьмеце з сабой у будучыню?



	Спосаб праверкі дасягнення мэтаў урока вучнямі:
Звяртаецца ўвага на мэты. Каб настаўнік пераканаўся ў тым, што мэты ўрока дасягнуты, вучні павінны самастойна адказаць на пытанні:

· Ці лёгка сучаснаму прадстаўніку маладога пакалення не збочыць з дарогі служэння Радзіме?

· Што з сённяшняга ўрока Вы возьмеце з сабой у дарогу да будучыні?

	Дамашняе заданне: напісаць сачыненне-разважанне “Як выбраць свой шлях у будучыню” або “Жыццё даецца…”


	Матэрыялы і дыдактычныя дапаможнікі:

1. Беларуская літаратура: вучэбны дапаможнік для 9-га класа ўстаноў агульнай сярэдняй адукацыі з беларускай і рускай мовамі навучання/В.П. Рагойша і інш. – Мінск: Нацыянальны інстытут адукацыі, 2011. – 520 с.
2. Беларускай літаратура, 9 клас: матэрыялы да ўрокаў/У.А. Сенькавец і інш. – Мінск: Аверсэв, 2010. -511 с.

3. Беларуская літаратура: Хрэстаматыя. Вучэбны дапаможнік для 10-га класа агульнаадукацыйных школ з беларускай і рускай мовамі навучання/Укладальнік М.А. Лазарук і інш. – Мінск: Мастацкая літаратура, 2002. – 622 с.


Kurs internetowy „Ocenianie kształtujące”

